Cătălin Căbuz (27 de ani) a semnat definitiv cu Hermannstadt. Portarul a evoluat și în sezonul 2023/2024 la echipa sibiană, fiind împrumutat de la CFR Cluj.
Căbuz a semnat un contract valabil pentru 4 ani. Hermannstadt ar fi rămas descoperită în poartă dacă acest transfer nu s-ar fi realizat, întrucât ceilalți goalkeeperi din lotul lui Marius Măldărășanu sunt Ionuț Alin Pop și Vlad Muțiu, doi portari care au prins puține minute în ultimele sezoane.
Cătălin Căbuz ar fi fost transferat de Hermannstadt de la CFR Cluj în schimbul sumei de numai 50 de mii de euro, după cum transmite GSP.ro. Echipa din Gruia a acceptat această ofertă întrucât clujenii stau bine, având trei portari importanți: Răzvan Sava, Otto Hindrich și Cristi Bălgrădean.
Fotbalistul ar urma să câștige un salariu de 7000 de euro în primul sezon la Hermannstadt. În fiecare an, leafa lui va crește, iar în stagiunea 2027-2028, când contractul ar urma să expire, el va încasa 8500 de euro lunar.
În cariera sa, Căbuz a mai evoluat pentru Voința Sibiu, Academia Gheorghe Hagi, FC Cisnădie, Râmnicu Vâlcea, Chindia Târgoviște, Viitorul Constanța, Farul Constanța, CFR Cluj și Hermannstadt. Cele mai bune performanțe le-a avut în sezonul trecut cu sibienii.
În sezonul trecut, Cătălin Căbuz a evoluat în 33 de partide și a încasat 32 de goluri. Cota sa de piață este de 700 de mii de euro, conform Transfermarkt. A jucat trei partide și pentru naționala României U21.
Hermannstadt a făcut o figură frumoasă în sezonul 2023/2024. Sibienii au terminat pe locul 3 în playout, însă nu s-au putut bate pentru cupele europene întrucât clubul nu deține licența UEFA. În prezent, oficialii echipei negociază cu Raul Opruț și Alessandro Murgia, întrucât și înțelegerile lor expiră.
CFR Cluj, în schimb, a rezolvat primul transfer după revenirea lui Dan Petrescu la echipă. Ardelenii s-au înțeles cu fundașul dreapta, Armend Thaqi, care și-a încheiat contractul cu FC Ballkani. Acesta are 5 selecții în naționala statului Kosovo.
„Acest meci marchează sfârșitul aventurii mele la Ballkani. După acest campionat, îmi voi continua aventura în străinătate, la Cluj (n.r.-CFR)!”, a transmis kosovarul după ultimul său meci la Ballkani.